Sí, claro, que peque de realismu nun quier dicir que nun trabaye    pola igua de la custión. Queda muncho, mui muncho por facer, pues entós nun vamos namás que tar naguando, habrá que trabayar ¿non? Pues eso ye l'Arribada, xente que formamos parte de lo    conocío como sociedá civil y que tando pola llingua y lliteratura de nuestro movémonos, tenemos idees  y ponémosles en prática. Envede falucar, trabayamos. Lo tristayo ye qu'esto que facemos nós nun ye siempres la norma. Mataos qu'igüen el país delantre una copa hai a maza, pero persones responsables, trabayadores y modestes, nun hai tantes. Y cuando falo de modestia incido nun mal porcentualmente altu dientro d'esti asturianismu cultural. Podemos afayar dalgunos egos inflaos hasta'l ridículu qu'amás de llantar pilancos a tolo que se mueva en positivo tienen, en dalgún casu, una voz con demasiada megafonía.  Equí vendría bien un cortocicuitu pa baxalos de la nube a ellos y a los sos propagandistes. Asturies precisa de xente que trabaye porque de narcisos vamos sobraos.